cyanic-selkie/wikianc huggingface dataset:
Isselburg
Isselburg
De yn 1794 oprjochte izerfabryk Minerva (sûnt 1874 Isselburger Hütte) brocht ekonomyske ûnwikkeling. Ek it ynwennertal naam yn de 19e iuw foars ta (1830: 660, 1867: 1140, 1900: 2235). De fabryk bleau oant it lêst fan de 20e iuw in wichtige ekonomyske pylder fan de gemeente.
Resten fan de âlde stedsmuorre en de iennige wartoer oan de katolike tsjerke tsjûgje fan it formaat fan de boarch, dy't de hearen fan Kleef as eastlike foarpost fan harren ynfloed bouwe lieten. De toer, mei in noch folslein orizjinele wachterskeamer út de 15e iuw, is sûnt koart wer te besichtigjen.
Stedsyndieling
De stêd Isselburg bestiet út de ortsteile Isselburg, Anholt, Heelden, Herzebocholt, Vehlingen en Werth. Fan it súdeasten nei it noardwesten streamt troch de gemeente de rivier de Issel. De rivier joech de namme oan ien fan de meast westlike gemeentes fan Westfalen. Himelsbreed is de ôfstân tusken de meast eastlike gemeente fan Westfalen (Höxter-Corvey) en Isselburg-Anholt 205 kilometer.
Renee O'Connor
Renee O'Connor (folút: Evelyn Renee O'Connor; Katy (Teksas), 15 febrewaris 1971) is in Amerikaansk aktrise, regisseur, tillefyzjeprodusinte en senarioskriuwster fan etnysk Iersk komôf, dy't benammentlik bekend wurden is fan har rol as Gabrielle yn 'e tillefyzjerige Xena: Warrior Princess.
Jonkheid en oplieding
O'Connor waard yn 1971 berne yn 'e Amerikaanske steat Teksas, en groeide op yn it foarstedske Katy, deunby Houston. Se genoat fuortset ûnderwiis oan 'e Kinder High School for the Performing and Visual Arts yn Houston, in middelbere skoalle dy't spesifyk talein is op ekstra ûnderwiis yn 'e poadiumkeunsten. Op har tolfde sette se dêrnjonken útein mei in oplieding yn aktearjen oan it Alley Theatre, ek yn Houston. O'Connor makke har profesjonele debút op jonge leeftyd as dûnseresse yn in Porky Pig-kostúm yn it ferdivedaasjepark Six Flags AstroWorld yn Houston.
Karriêre
Nei't se mei sechstjin jier ferhuze wie nei Los Angeles, yn Kalifornje, sette O'Connor útein mei har karriêre as aktrise mei in hiele rige reklamespotsjes en lytse roltsje yn tillefyzjesearjes en B-films. Yn 1993 spile se de rol fan Julia Wilks yn The Adventures of Huck Finn, nei in jeugdroman fan Mark Twain. Datselde jiers hie se ek in gastrol yn in ôflevering fan 'e plysjesearje NYPD Blue.
Yn 1994 krige O'Connor de rol fan 'e jonge Deïaneira, de (lettere) frou fan 'e Grykske held en healgod Herkules, yn 'e tillefyzjefilm Hercules and the Lost Kingdom. Dat wie sa'n súkses, dat produsinten Robert G. Tapert en Sam Raimi har it jiers dêrop casten yn in fêste rol yn 'e fantasytillefyzjesearje Xena: Warrior Princess. O'Connor spile yn dy rige de rol fan Gabrielle, de fêste selsskipsfrou fan haadpersoan Xena (spile troch de Nijseelânske aktrise Lucy Lawless) De searje rûn fan 1995 oant 2001, en besoarge Lawless en O'Connor in grutte kliber fêste fans. Dy skaaide boppemjittich út nei homo's en fral lesbiënnes, mei't de dûbelsinnige relaasje fan Xena en Gabrielle as lesbysk opfet waard.
Fierders hie O'Connor gastrollen yn fjouwer ôfleverings fan 'e searje Hercules: The Legendary Journeys, dêr't Xena: Warrior Princess in spin-off-rige fan wie. Nei't Xena yn 2001 stopset waard, spile O'Connor wer yn ferskate B-films, en op 'e tillefyzje hie se û.m. in gastrol yn in ôflevering fan 'e plysjesearje Criminal Minds. Yn 2002 stie se yn Los Angeles op 'e planken yn Shakespeare syn toanielstik Macbeth, yn 'e drege rol fan frouwe Macbeth.
Njonken har aktearjen regissearre O'Connor yn 1999 en 2001 twa ôfleverings fan Xena, en letter noch ferskate tillefyzjefilms. Fan 2008 ôf wie se ek wurksum as tillefyzjeprodusinte, en yn 2010 skreau se it senario foar de koarte film Words Unspoken, dy't se sels ek regissearre en produsearre. Mei Words Unspoken wûn se yn 2010 de earste priis yn 'e kategory foar koarte films op it Filmfestival fan Las Vegas. Sûnt 2002 is O'Connor eigneresse fan har eigenoprjochte tillefyzje- en filmstudio ROC Productions (de ôfkoarting is gearstald út har inisjalen).
Yn 'e twadde helte fan 'e 2010-er jierren kearde O'Connor werom nei it toaniel en spile û.m. yn 'e toanielstikken Romeo en Julia (2018) fan Shakespeare en Omke Vanja fan Tsjechov, en yn 'e musicals Annie (2017), Mary Poppins (2018) en The Wizard of Oz (2019). Yn dat lêste stik hie se de rol fan 'e Boaze Hekse fan it Westen. O'Connor besiket noch altiten trou alle Xena-konvinsjes en ek mear algemiene science fiction- en fantasy-konvinsjes.
Priveelibben
Fan 1998 hie O'Connor in relaasje mei restauranthâlder Steve Muir, mei wa't se in soan krige, Miles Muir. Dyselde wie yn maaie 2018 sechstjin jier, doe't de media der ferslach fan diene dat er as akteur yn deselde produksje fan Romeo en Julia spile as syn mem. It houlik fan O'Connor en Muir einige yn 2005 yn in skieding, wêrnei't O'Connor in relaasje krige mei akteur Jed Sura. Hja rekke al rillegau swier en brocht yn 2006 in dochter te wrâld, dy't de namme Iris Sura O'Connor krige. Yn 2017, nei't se al mear as tsien jier gearwenne hiene, trouden O'Connor en Sura.
Allegheny (rivier)
thumb|right|Rin fan de Allegheny en streamkrite De rivier Allegheny (Allegheny River) is in sydrivier fan de Ohio yn it easten fan de Feriene Steaten. De boarne fan de Allegheny leit yn Potter County (Pennsylvania). De rivier is 523 kilometer lang, rint in stikje troch de steat New York, mar streamt foar fierhinne it grutste part troch de steat Pennsylvania.
By de stêd Pittsburgh mûnet er yn de rivier Ohio út. De 110 km tusken Pittsburgh en East Brady binne befarber. De Allegheny hat acht sluzen en damen, dy't likefolle opslachmarren fan gefolgen hawwe.
Oería de Hettyt
Oería de Hettyt (útspr. mei de klam op 'e i; Hebriuwsk: אוּרִיָּה הַחִתִּֽי‎‎) is in Bibelsk persoan dy't omtrint 1000 f.Kr. libbe. Hy wie in (blykber Hettitysk) ofsier yn it leger fan kening David en de man fan de kreaze Batsjêba, dêr't kening David in bûtenechtlike relaasje mei ûnderhold.
It ferhaal yn it Alde Testamint
No wie Oería in tige trou persoan en hy fûn it gjin pas jaan om nei hûs te gean en dêr te iten en te drinken en by syn frou te sliepen, wylst syn maten ûnder drege omstannichheden bûten sliepe moasten. Dêrom wegere Oería om nei syn frou te gean en hy joech him del by de yngong fan it paleis, dat David moast wat oars betinke. Sadwaande hiet er Oería de oare deis yn it paleis te bliuwen om mei him te iten en te drinken. Mar ek nei't David Oería dronken fuorre hie, bleau Oería trou oan syn prinsipe om gjin mienskip te hawwen mei syn frou wylst syn maten striid leveren mei de fijân.
De oare deis joech kening David Oería in brief mei foar de oanfierder Joäb. Yn dy brief skreau de kening dat Joäb Oería ynsette moast op it plak dêr't it fûlst fochten waard en dat de mannen harren dan ynienen werom lûke moasten, sa't Oería allinnich efter bleau en op it slachfjild stjerre soe. En sa barde it dat Oería by de belegering fan de stêd in gefaarlike posysje krige flak ûnder de muorre en stoar yn de striid. Doe't David it nijs hearde reagearre hy lakonyk en sei tsjin de boade dat dy Joäb sizze mar moast dat dy him de saak mar net tefolle oan moast lûke: "it swurd rekket dan de iene en dan de oare".
Nei't Batsjêba de gebrûklike routiid yn acht naam hie troude hja mei David en hja krigen in soan.
De profesije fan Natan
Dêrmei wie it foar David net ôfdien want wat David mei Oería dien hie wie in grut kwea yn God's eagen. God stjoerde de profeet Natan op David ôf en dy fertelde David in ferhaal oer in rike en in earme man. De rike man hie in grutte keppel fee, wylst de earme man net mear hie as in laam dêr't er hiel goed op paste. Doe't de rike man ris in gast hie, begrutte it him om ien fan syn eigen bisten te slachtsjen en dus naam hy it laam fan de earme man, slachte it en joech dêr syn gast fan te iten. David hearde it ferhaal mei ferbjustering oan en sei tsjin Natan dat sa'n man, dy't gjin begrutsjen mei de earme man hie, net oars as de dea fertsjinne. Doe joech Natan David it leksum en andere dat hy dy rike man wie; dat de Heare God David ryklik seinige hie en dat hy hie noch mear krije kind hie, mar dat hy dochs it wurd fan de Heare ferachte troch Oería de dea yn te jeijen en syn frou fan him ôf te nimmen: "Dû hast him fermoarde mei it swurd fan de Ammoniten en dêrom sil it swurd nea út dyn hûs ferdwine, omdatstû my ferachte hast en de frou fan Oería de Hetyt nommen hast".
De soan fan David en Batsjêba stoar al binnen sân dagen. David en Bathsjêba krigen noch in twadde soan: de lettere kening Salomo.
List fan beneamings foar generaasjes
It ûndersteande is in list fan beneamings foar generaasjes yn in kertiersteat of Ahnentafel (in stambeam fan foarâlden). Dizze list is gearstald op basis fan 'e oantsjuttings dy't brûkt wurde troch de Nederlânske Geneälogyske Feriening (NGV). Oant en mei generaasje 5 hâldt dizze list him oan 'e algemien jildende foarmen; dêrnei begjint in systeem dat betocht is troch stambeamspesjalisten fan 'e NGV. It is dêrom net de iennichste list dy't oangeande dit ûnderwerp yn gebrûk is. In algemien jildich synonym foar betoerpake en -beppe is "oeroerpake en -beppe". Dêrnei kin men ek by eltse generaasje in "oer-" oan 'e beneaming tafoegje.
Dêrnei: Generaasje 513 bestiet dan neffens dit skema út 'e heechopperaartsfoarealstamâldbetoerpake en -beppe.
Wilhelm Martin (keunsthistoarikus)
thumb|Wilhelm Martin (1933) thumb|Honoris Guilhelmo Martin, fan [[Hans Basart (Akademygebou universiteit Leien]] Wilhelm Martin (Quakenbrück, 20 juny 1876 - De Haach, 10 maart 1954) wie in Nederlânske keunsthistoarikus fan Dútsk komôf.
Libben en wurk
Wilhelm Martin groeide fan 1877 ôf yn Leiden op, dêr't syn heit Karl Martin professor yn de geology oan de Universiteit Leien wie. Fan 1894 oant 1899 studearre er yn Leien en promovearre dêr yn 1901 op in proefskrift oer de skilder Gerard Dou.
Fan 1901 ôf oan wie er adjunkt-direkteur fan it Mauritshûs yn De Haach ûnder Abraham Bredius; fan 1909 oant 1945 wie er sels direkteur fan dat museum. Fan 1907 oant 1946 dosearre Martin ek as bûtengewoan heechlearaar yn de keunstskiednis oan de Universiteit Leiden. Yn 1935 waard er ek behearder fan de grafykkolleksje fan de universiteit. Fan 1934 oant 1954 wie er direkteur fan it Museum H.W. Mesdag yn De Haach.
Martin syn spesjalisme wie de Nederlânske skilderkeunst fan de 17e iuw.
Op 9 augustus 1906 boaske er oan Maria Cornelia Visser. Sy krigen trije dochters en ien soan, Herman Martin.
Publikaasjes
In kar:
Hegere fûgels
De hegere fûgels (Latynske namme: Metaves) foarmje in noch rangleaze taksonomyske groep fan 'e klasse fan 'e fûgels (Aves), de ûnderklasse fan 'e moderne fûgels (Neornithes), de tuskenklasse fan 'e nijkakigen (Neognathae) en it boppeskift fan 'e nije fûgels (Neoaves). Ta dizze groep hearre 10 skiften fûgels, wêrûnder de do-eftigen (Columbiformes), de flamingo-eftigen (Phoenicopteriformes) en de dûkereftigen (Podicipediformes), lykas de hjerringslynder. As takson steane de hegere fûgels op ien rang mei trije soartgelikense groepen binnen de nije fûgels, nammentlik de trapfoarmigen (Otidimorphae), de lânfûgels (Telluraves) en de wetterfûgels (Aequornithes).
Boekhannel Douma
Boekhannel Douma (Nederlânsk en offisjeel: Boekhandel Douma) wie in Fryske boekhannel yn Surhústerfean. It bedriuw bestie fan 1945 oant 2019.
Skiednis
Boekhannel Douma waard ein 1945 oprjochte troch de Surhústerfeanster boekferkeaper Douma. Begjin 1980-er jierren waard it bedriuw oernommen troch dy syn soan Joop Douma, dy't de boekhannel krapoan fjirtich jier dreau. Untlêzing, it feit dat de skoalbern tsjintwurdich harren stúdzjeboeken by grutte distributeurs oanskaffe en brekme oan in opfolger beklonken úteinlik it lot fan Boekhannel Douma. De winkel gie op 2 febrewaris 2019 foargoed ticht. It wie tsjin dy tiid ien fan 'e lêsten fan syn soarte yn Fryslân: in selsstannige boekhannel sûnder webside.
Goldfinger (film)
Goldfinger wie it trêde diel út 'e James Bond-filmsearje en folge as sadanich op From Russia with Love. It wie de earste James Bond-film wêryn't Bond tarist wurdt mei in Aston Martin DB5, in model auto dat sûnt altyd mei him assosjearre wurdt. Goldfinger krige oer it algemien positive resinsjes fan 'e filmkritisy en wie in grut kommersjeel súkses yn 'e bioskopen. De film wie de earste út 'e James Bond-rige dy't in Oscar wûn, yn 'e kategory bêste lûdsmontaazje. In folgjend diel yn 'e searje, Thunderball, kaam út yn 1965.
Plot
Nei't er yn Latynsk-Amearika in drugslaboratoarium opblaasd hat, reizget James Bond, in geheim agint foar de Britske ynljochtingetsjinst MI6, nei Miami Beach, yn 'e Amerikaanske steat Floarida. Dêr bekomt er wat troch op kosten fan 'e Britske belestingbeteller fakânsje te fieren yn it meast lúksueuze resort-hotel fan dat mondêne baaiplak. Felix Leiter, in spesjaal agint fan 'e Amerikaanske ynljochtingetsjinst CIA, bringt oan Bond de opdracht oer fan M, it haad fan MI6, om ûnderwilens in Auric Goldfinger yn 'e gaten te hâlden, dy't yn itselde hotel ferbliuwt. Goldfinger is in troch goud obsedearre miljonêr en ûndernimmer dy't derfan fertocht wurdt dat er by saken belutsen is dy't it deiljocht net ferdrage kinne.
Bond ûntdekt dat Goldfinger falskspilet by in spultsje gin rummy mei hege ynset mei Simmons, in oare miljonêr, fuort njonken it swimbad efter it hotelgebou. Syn wurknimster Jill Masterson hat nammentlik út Goldfinger syn hotelkeamer wei mei in fierrekiker útsicht op 'e kaarten fan Simmons en fia in radio-ûntfangerke yn Goldfinger syn ear bringt hja him dêrfan oanhâldend op 'e hichte. Bond kringt de hotelkeamer binnen, ûnderbrekt Jill en sjantearret Goldfinger dan mei it drigemint dat er it falskspyljen útbringe sil oan 'e autoriteiten as er by dit potsje net $15.000 ferliest. De sakeman fierder oan syn lot oerlittend, rjochtet Bond syn oandacht op Jill, dy't him wol oantreklik fynt. Se geane mei-inoar op bêd, mar dy jûns, as Bond eefkes nei in loopke nei de kuolkast makket, wurdt er ûnferhoeds bewusteleas slein troch Oddjob, de Noardkoreaanske butler fan Goldfinger. As er letter wer bykomt, ûntdekt er Jill neaken en dea op syn bêd: hja is fan top ta tean beskildere mei goudferve en is beswykt oan hûdferstikking.
Werom yn Londen is it M wol dúdlik dat Bond op wraak tsjin Golfinger sint, mar hy easket profesjonaliteit fan syn geheim agint, en Bond wit him derfan te oertsjûgjen dat er syn persoanlike emoasjes en opfettings fan him ôf sette kin. Sadwaande mei er mei deselde saak fierder. Kolonel Smithers, in funksjonaris fan 'e Bank fan Ingelân, fertelt Bond en M dat Goldfinger bakken mei jild fertsjinnet troch goud dat er yn it Feriene Keninkryk kocht hat, te ferkeapjen yn oare lannen mei in hegere goudpriis. Soks soe ûnmooglik wêze moatte, om't it ferskil yn priis teneate dien heart te wurden troch in útfierheffing. Goldfinger wit dy lykwols te omsilen troch it goud te smokkeljen, mar de Britske autoriteiten kinne der mar net efter komme hoe't er dat docht. Bond syn opdracht is dus simpelwei om dat út te sykjen, sadat Goldfinger oanpakt wurde kin. Foar dizze misje wurdt Bond troch Q, de kertiermaster fan MI6, tarist mei in Aston Martin DB5 mei ferskate technologyske snufkes dy't fan pas komme kinne as er in efterfolger ôfskodzje wol, en teffens mei twa stjoerderkes dy't er brûke kin om syn doelwyt te folgjen fan sa'n grutte ôfstân dat er sels net waarnommen wurde kin.
MI6 beävensearret dat Bond yn in countryklub yn Kent oan Goldfinger foarsteld wurdt, wêrnei't de mannen op 'e byhearrende golfbaan geane te golfen. Goldfinger besiket wer falsk te spyljen, mar Bond lit him deryn rinne troch syn golfbal te ferwikseljen. As Goldfinger de lêste hole wint, beart Bond dat er dan pas sjocht dat de bal dêr't syn tsjinstanner mei spilet eins net de juste is. Dat betsjut dat er neffens de spulregels diskwalifisearre wurdt en dat Bond de winner is. Goldfinger, dy't min tsjin syn ferlies kin, is poer. Hy lit Bond witte dat er wol foar it ferstân hat dat er deselde is dy't him yn Miami Beach dwers sitten hat en warskôget him om him tenei net wer mei syn saken te bemuoien. Om dy wurden krêft by te setten, jout Oddjob in demonstraasje fan syn formidabele krêft en de deadlikens fan 'e hoed dy't er draacht: dy hat in fjoerskerpe, stielene râne, dêr't er, as er der as in frisbee mei smyt, sels in stânbyld mei ûnthalzje kin.
By nacht slûpt Bond in fabryk fan Goldfinger binnen, dêr't it optilt fan it Noardkoreaanske personiel. Hy harket in petear ôf fan Goldfinger mei de Sineeske natuerkundige Ling, dêr't er út gewaar wurdt dat de sakeman it smokkele goud yn 'e foarmen fan 'e karossery fan syn Rolls-Royce jitte en dan oerskilderje en oan 'e auto fêstmeitsje lit. De beide mannen hawwe it ek oer "Operaasje Grand Slam", hoewol't it Bond net dúdlik wurdt wat dêrmei bedoeld wurdt. As er feilich it fabrykskompleks ferlit, moetet Bond op 'e nij Tilly, dy't in alaarm ôfgean lit. Wylst se tegearre útnaaie, fertelt Tilly Bond wat se by de ein hat en wurdt it Bond dúdlik dat er har alhiel ferkeard ynskatten hat. Nei in wylde efterfolging komme se fêst te sitten, en as Tilly besiket om geandefoets út te piken, deadet Oddjob har mei syn hoed. Bond besiket noch te ûntkommen, mar wurdt úteinlik oermastere en by Goldfinger brocht.
Dyselde lit Bond mei sprate earms en skonken op in tafel fêstsette. As in yndustriële laser de tafel midstwa baarnt en tusken Bond syn skonken op syn skamstreek ôf giet, folget in wrâldferneamde wurdewikseling, wêrby't Bond freget: "Moat dit my oan it praten krije?", dêr't Goldfinger op antwurdet: "Nee, menear Bond, dit moat jo oan it stjerren krije." Dêrop bluft Bond troch te sizzen dat MI6 alles fan Operaasje Grand Slam ôfwit. Goldfinger leaut him net, mar beslút it wisse foar it ûnwisse te nimmen en Bond foarearst noch yn libben te hâlden om't er him noch nedich hawwe kin.
Pussy Galore, de froulike piloat fan Goldfinger syn privee-fleantúch, fljocht de finzen Bond nei Louisville, yn 'e Amerikaanske steat Kentucky, dêr't Goldfinger in hynstefokkerij besit. Dêr wurdt er yn in tsjerkereftige sel ûnder de grûn fêsholden, mar Bond wit syn wat ûnnoazele sipier te fluch ôf te wêzen en brekt út. Wylst er op 'e siik nei in útgong troch it gebou doarmet, is er tsjûge fan in moeting fan Goldfinger mei de lieders fan 'e Italjaanske maffia yn 'e Feriene Steaten. Dy hawwe Goldfinger de foarrieden levere dêr't er ferlet fan hat foar Operaasje Grand Slam. Hy is nammentlik fan doel om in bankberôving út te fieren op Fort Knox, dêr't de Amerikaanske nasjonale goudfoarrie opslein leit. Mei't dat pal njonken in legerbasis sitewearre is en sadwaande bewekke wurdt troch 46.000 man, beslane de maffiosi it plan fan Goldfinger mei de gek. Goldfinger leit lykwols út dat er fan doel is om troch Pussy Galore en de froulike piloaten dy't sy traind hat, de goudopslach, de basis en it omlizzende gebiet út 'e loft wei besproeie te litten mei it senuwgas Delta-9, dat by ynazeming teminsten in etmiel sliep feroarsaket, mar dat nei in kertier yn 'e bûtenlucht sa fertinne is dat it ûnskeadlik wurden is. Alle militêren op 'e basis sille dus bewusteleas reitsje, mar as se in kertierke wachtsje, kinne de bankberôvers de bûtenlucht gewoan wer ynazemje.
De measte maffiosi hawwe der wol earen nei om harren ynlis fan $1 miljoen te fertsienfâldigjen, en slute har by Goldfinger oan. Ien fan harren lykwols, in Solo, sjocht der neat yn en wol gewoan syn $1 miljoen útbetelle krije. Nei't Goldfinger mei Solo de moeting ferlitten hat, wurdt de keamer lykwols luchtticht ôfsletten, wêrnei't der senuwgas yn pompt wurdt oant de maffiosi fergast binne. Underwilens wurdt Bond op 'e nij finzen nommen troch Pussy Galore, dy't him by Goldfinger bringt. Hy besiket lykwols de CIA te warskôgjen troch it bryfke mei de oantekenings dy't er makke hat fan Goldfinger syn presintaasje oer Operaasje Grand Slam mei it twadde stjoerderke temûk by Solo yn 'e bûse te stopjen. Bond wurdt wer finzen set, diskear mei mear as ien sipier, wylst Solo troch Oddjob sabeare nei de lofthaven riden wurdt. Yn wurklikheid rommet Oddjob de maffialieder út 'e wei en lit dan de auto, mei syn lyk der noch yn, folslein ferwoastgje troch him by in autosloperij yn in autopletter te stopjen.
Leiter en syn partner fan 'e CIA, dy't it stjoerderke folgje, ferlieze op dat punt ynienen it sinjaal. Se begripe net rjocht wat der oan 'e hân is, mar geane derfan út dat Bond alles ûnder kontrôle hat, oars soed er ommers wol leven jaan. Se beslute om werom te kearen nei de hynstefokkerij. As harren oanwêzigens dêr opmurken en oan Goldfinger melden wurdt, lit dy Bond út syn sel helje om op 'e weranda wat mei him te drinken, sadat it fan in ôfstân liket as is alles ynoarder.
Wylst se op 'e weranda sitte, seit Bond dat it senuwgas Delta-9, oars as Goldfinger earder oan 'e maffiosi fertelde, by ynazeming gjin sliep feroarsaket, mar de dea. Goldfinger reägearret ûnferskillich. Hy ornearret dat der likernôch 60.000 minsken omkomme sille by Operaasje Grand Slam. Sa'n selde oantal komt elts jier yn it ferkear om. Bond fertelt oan Goldfinger dat er ûnderwilens ris wat sitten hat te rekkenjen, en dat er ta de konklúzje kommen is dat it ûnmooglik is om it goud fan Fort Knox te stellen. Hy ornearret dat Goldfinger dêr nei it útskeakeljen fan 'e basis likernôch twa oeren foar hawwe soe foar't troepen fan oare bases arrivearje, wylst sechstich man mear as twa dagen oan it ynladen wêze soene as se alle goud stelle woene. Goldfinger befêstiget dat it syn doel net is om it goud te stellen. It docht bliken dat er ynstee fan doel is om 'e hiele goudfoarrie te besmetten mei radio-aktive strieling troch yn Fort Knox in atoombom ôfgean te litten. It opsleine goud soe dêrtroch foar de foarsjenbere takomst weardeleas wurde, wat Goldfinger syn bûnsgenoaten yn Sina en Noard-Koreä yn 'e kaart spylje soe fanwegen de ekonomyske gaos dy't dat yn 'e Westerske wrâld feroarsaakje soe. Goldfinger sels soe der better fan wurde trochdat alle oare goud yn 'e wrâld, wêrûnder syn eigen, op slach wol tsien kear safolle wurdich wurde soe.
Nei it petear wol Goldfinger de tasjende CIA-aginten noch fierder om 'e tún liede troch Bond ûnder bewekking fan 'e tsjeppe Pussy Galore oer it hiem fan 'e hynstefokkerij kuierje te litten. Wilens praat Bond op har yn, wêrby't er har derfan besiket te oertsjûgjen dat Goldfinger in gefaarlike megalomane psychopaat is. Dat liket net te slagjen, mar as se yn in skuorre komme, bedarje se wol tútsjend tegearre yn 'e heaberch.
De oare deis giet Operaasje Grand Slam fan start mei Pussy Galore en har piloates dy't oer Fort Knox en de oanbuorjende legerbasis fleane wylst se it Delta-9-senuwgas útsproeie. Tûzenen militêren en boargers sakje op slach yninoar as se it gas ynazemje. Neitiid brekke Goldfinger en syn Noardkoreaanske trewanten Fort Knox binnen. Bond wurdt as finzene meifierd en yn 'e goudopslach troch Goldfinger syn foarman Kisch mei hânboeiens oan 'e metalene kiste mei de atoombom fêstmakke. Sûnder dat Goldfinger of Bond it witte, hat Pussy Galore har lykwols troch Bond oertsjûgje litten en hat se de Amerikaanske autoriteiten fan it plan fan Goldfinger op 'e hichte steld, dy't it senuwgas ferfongen hawwe troch in ûnskeadlike stof. Sadree't dúdlik is dat de atoombom oanwêzich is, komme de 'deade' militêren om Fort Knox hinne wer ta libben en falle se Goldfinger syn mannen oan. Goldfinger sels slút gau-gau de klûs ôf sadat se net by de bom komme kinne. Dêrmei slút er net inkeld Bond, mar ek Kisch en Oddjob op. Hy sjit Ling dea, docht syn oerjas út en blykt dêrûnder in Amerikaansk legerunifoarm te dragen, dêr't er de Amerikaanske troepen mei ferrifelet, sadat it him slagget om te ûntkommen.
As Kisch foar it ferstân kriget dat er opsletten sit mei de bom, wol er dy ûntwapenje, mar Oddjob, dy't trou is oan syn heitelân Noard-Koreä, hâldt him tsjin en smyt him tepletter. Bond wit himsels fan 'e hânboeiens te befrijen, mar ynstee dat er dêrnei de bom ûntwapenje kin, rekket er yn in gefjocht behelle mei Oddjob, dy't folle sterker is as hysels. Nei't er in flink wan bruien krigen hat, wit Bond de hoed fan Oddjob te pakken te krijen, mar hy smyt mis en de hoed rekket fêst yn in traaljewurk. Wylst Oddjob syn hoed los besiket te krijen, pakt Bond in elektrisiteitskeabel dy't earder yn it gefjocht midstwa snien wie, en set it traaljewurk ûnder stroom. Fia de stielene râne fan 'e hoed wurdt Oddjob dan elektrokutearre. Dêrnei kin Bond einlings en te'n lêsten oer de bom gear, mar nei't er de metalene kiste dêr't de bom yn sit, iepen krigen hat troch twa goudsteaven as ark te brûken, wit er net hokker triedsje oft er loshelje moat. Mei noch sân sekonden op 'e ôftellende klok nimt Bond in beslissing, mar ûnderwilens hat de CIA de klûs wer iepenkrigen. Ear't Bond wat losskuorre kin, hastiget him in bomekspêr de klûs yn, dy't Bond fansiden triuwt en ienfâldichwei op 'e út-knop fan 'e bom drukt.
Neitiid wurdt Bond útnûge op it Wite Hûs foar in offisjeel tankjewol fan 'e Amerikaanske presidint. Underweis nei Washington, D.C. mei Pussy Galore as syn piloat, wurdt Bond syn fleantúch lykwols kaapt troch de wrokjende Goldfinger. Bond wit syn fijân eefkes ôf te lieden en fljocht him dan oan. Yn 'e wrakseling om Goldfinger syn pistoal giet it wapen ôf. De kûgel trochboarret ien fan 'e rútsjes fan it fleantúch, wat liedt ta ûnkontrolearre dekompresje. Goldfinger wurdt troch it rútsje hinne sûcht en libben út it fleantúch blaast, nei't men oannimme mei om te pletter te fallen. It fleantúch is net mear te rêden en stoart del, mar Bond en Pussy kinne op 'e tiid ûntkomme oan in parasjute en komme del yn in wâld. Letter fljocht de helikopter fan Leiter deunby harren lâns, mar sjocht har net. Pussy springt op en del en besiket de oandacht te lûken, mar in lizzende Bond hellet har ûnderút en ferklearret: "Dit is gjin tiid om rêden te wurden," wêrnei't er Pussy hertstochtlik tutet en de parasjute oer har beiden hinne lûkt.
Rolferdieling
¹) De dialooch fan Gert Fröbe waard omreden fan syn aksint yn 'e postproduksje fan 'e film neisyngronisearre mei it stimlûd fan Michael Collins.
Produksje
Oarspronklik soe On Her Majesty's Secret Service de trêde film út 'e James Bond-rige wurde, mar dat koe net trochgean fanwegen de ûngewoane waarmte yn Switserlân, dy't it filmjen fan 'e wintersênes ûnmooglik makke. Om't oer Ian Fleming syn roman Thunderball noch in rjochtsaak rûn, waard besletten om ynstee syn roman Goldfinger, út 1959, te ferfilmjen.
Goldfinger waard regissearre troch Guy Hamilton nei in senario fan Richard Maibaum en Paul Dehn. As produsinten wiene Harry Saltzman en Albert R. Broccoli wer by it projekt belutsen foar harren filmstudio Eon Productions. Mei finansiering troch United Artists wie Goldfinger, krekt as syn foargongers, in Britsk-Amerikaanske ko-produksje. Foar de film wie in budget beskikber fan $3 miljoen. De kamerarezjy wie yn 'e hannen fan Ted Moore, en de filmmuzyk waard fersoarge troch John Barry.
Casting
Sean Connery woe foar syn rol as James Bond mear betelle krije, wat late ta in skeel tusken him en de produsinten. Doe't er syn rêch blessearre by it opnimmen fan 'e sêne wêryn't er troch Oddjob yn 'e hotelkeamer delslein wurdt, gie Eon Productions troch de bocht en waard ôfpraat dat de akteur tenei 5% fan 'e opbringst ynkassearje koe fan eltse James Bond-film dêr't er yn spile.
Yn 'e rol fan Bond girl Pussy Galore waard Honor Blackman cast. Neitiid waard it skript oanpast om har feardichheden op it mêd fan judo te benutsjen. De dûbelsinnige namme 'Pussy Galore' (Ingelsk foar "ien en al poeske", wêrby't pussy, krekt as "poeske" yn it Frysk, ek "fagina" betsjutte kin) mocht fan 'e Amerikaanske sensuer net op promoasjemateriaal foar de film brûkt wurde.
Foar de rol fan 'e antagonist Auric Goldfinger hiene de produsinten oarspronklik Orson Welles op it each, mar dy frege tefolle jild foar dielname oan 'e film. Uteinlik keas men foar de Dútske akteur Gert Fröbe, nei't de produsinten him yn 'e rol fan in berneferkrêfter sjoen hiene yn 'e film Es geschah am hellichten Tag (1958). It probleem wie lykwols dat Fröbe gjin Ingelsk spriek. Hy sei dêrom syn dialooch fonetysk, wêrnei't er yn 'e postproduksje neisyngronisearre waard mei it stimlûd fan 'e Ingelske akteur Michael Collins.
Goldfinger syn deadlike Noardkoreaanske butler Oddjob waard spile troch Harold Sakata, in yn Hawaï berne Amerikaan fan etnysk Japansk komôf dy't by it gewichtheffen in sulverne medalje behelle hie op 'e Olympyske Simmerspullen 1948 yn Londen. Neffens regisseur Guy Hamilton wie Sakata yn it echt "in absolút sjarmante man". Yn 'e sêne wêryn't Bond Oddjob deadet troch him te elektrokutearjen, rûn Sakata slimme brânwûnen op oan syn hannen, mar nettsjinsteande de pine joech er gjin krimp en hold er fol oant der "cut!" roppen waard ta teken dat de opname beëinige wie.
CIA-agint Felix Leiter waard yn Goldfinger spile troch Cec Linder. Jack Lord, dy't itselde personaazje yn Dr. No (1962) fertolke hie, woe nammentlik mear tiid yn byld, mear jild en in fermelding op gelikense hichte mei Connery hawwe, dêr't de produsinten net mei akkoart gean woene. Linder spile Leiter hiel oars as Lord, as in wat âldere, net sa lichaamlik fitte man, hoewol't er eins in jier jonger wie as Lord.
Opnamen
De opnamen foar Goldfinger setten op 20 jannewaris 1964 útein yn Miami Beach, dêr't wat loft- en sfearbylden yn en om it lúksueuze hotel Fontainebleau Miami Beach filme waarden. Behalven Cec Linder (dy't CIA-man Felix Leiter spile) wie net ien fan 'e akteurs dêrby; de eigentlike sênes yn it hotel en by it swimbad waarden letter opnommen yn 'e Pinewood Studios yn it Ingelske Buckinghamshire. Dêr waarden ek de sênes filme yn Latynsk-Amearika, it lânhûs fan Goldfinger, en dy syn fabryk by Sjenêve.
De golfwedstryd waard filme yn 'e Stoke Park Club by Stoke Poges yn Buckinghamshire, RAF-basis Northolt gie troch foar alle Amerikaanske fleanfjilden yn 'e film en Lofthaven Southend waard brûkt foar de sêne dêr't Goldfinger syn Rolls-Royce yn in fleantúch laadt om nei Switserlân te fleanen. Black Park yn Wexham yn Buckinghamshire wie de lokaasje fan 'e efterfolging fan Bond en Tilly Masterson yn 'e Aston Martin troch Goldfinger syn trewanten. De ein fan dy efterfolging, wêrby't Bond by in muorre op riidt om't er ferbline wurdt troch syn eigen koplampen yn in grutte spegel, waard opnommen op in paad efter soundstage A en E en de rekwisytopslach fan 'e Pinewood Studios. Dat paad stiet sûnt bekend as Goldfinger Avenue.
De sênes yn 'e bergen by Sjenêve waarden wol yn Switserlân filme, mar by Andermatt. De sênes by Fort Knox waarden foar in part echt by Fort Knox, yn Kentucky, opnommen, dêr't filmprodusint Albert R. Broccoli tastimming fan 'e Amerikaanske autoriteiten foar los wist te krijen fia syn freon luitenant-kolonel Charles Russhon. Omreden fan befeiliging koe der fansels net fuort by of yn 'e eigentlik goudopslach fan Fort Knox filme wurde, en dêrom waard yn 'e Pinewood Studios in replika fan Fort Knox neiboud. Om't nimmen by Fort Knox nei binnen mocht, fielde produksje-ûntwerper Ken Adam himsels frij om 'e goudopslach fan binnen nei eigen fantasij yn te rjochtsjen, mei withoehege steapels goudsteaven, poer om't dat moaie bylden joech, hoewol't er wol wist dat soks ûnpraktysk en dêrom ûnreälistysk wie.
Distribúsje
De distribúsje fan Goldfinger waard fersoarge troch United Artists. De film gie op 17 septimber 1964 yn Londen yn premiêre, wêrnei't er op 18 septimber iepene yn 'e Britske en op 22 desimber yn 'e Amerikaanske bioskopen. Goldfinger waard yn 1966, 2007 en 2020 (nei it ferstjerren fan Sean Connery) op 'e nij yn 'e bioskoop brocht. De film kaam yn 1997 út op dvd en yn 2008 op blu-ray.
It byhearrende soundtrackalbum ferskynde yn 1964 by platemaatskippij United Artists Records. It album berikt it 1e plak yn 'e Amerikaanske Billboard 200 en it 14e plak yn 'e Britske UK Albums Chart. De titelsong Goldfinger, songen troch Shirley Bassey, groeide út ta in hit dy't it 8e plak berikte yn 'e Amerikaanske Billboard Hot 100 en it 21e plak yn 'e Britske UK Singles Chart.
Untfangst
Fan 'e filmkritisy krige Goldfinger oer it algemien positive resinsjes. Sa omskreau de Britske krante The Guardian de film as "de spannendste, ekstravagantste fan 'e Bond-films: ôfeart fan 'e goaden." Sean Connery krige foar syn aktearjen yn 'e film in protte lof, û.o. fan 'e Daily Mirror en The Guardian. The Times fûn dat benammen Harold Sakata (as Oddjob) en Gert Fröbe (as Goldfinger) ekstreem goed cast wiene. Yn The Observer fûn Penelope Gilliatt de film "absurd, grappich en fulgêr" tagelyk. Bosley Crowther fan The New York Times wie minder oer Goldfinger te sprekken. Hy fûn it "aldersaaiste dúdlik" dat de Bond-films almar mear op technologyske snufkes begûnen te fertrouwen en minder de klam leine op "de oerdiedige ferliedings fan wielderige froulju", al moast er tajaan dat "Connery de held spilet mei in misledigjend koele, ymposante hâlding."
Yn 1986 skreau Danny Peary yn syn Guide for the Film Fanatic dat Goldfinger "de bêste fan 'e James Bond-films mei Sean Connery yn 'e haadrol" is. Hy ûnderboude dy stelling troch dêroan ta te heakjen: "Der sitte humor, gimmicks en spanning by 't folop yn, in fermaaklike en dochs grimmitige golfwedstryd tusken Bond en Goldfinger, opwinende gefjochten tusken Bond en Oddjob en Bond en Goldfinger, en in fassinearjend sintraal misdriuw. […] In genot om nei te sjen, allinne spitich dat Eaton har rol net langer is en dat Fröbe syn Goldfinger, in yntellektueel dy't obees mar dochs licht op 'e fuotten is, […] net yn mear Bond-films foarkomt."
Op 'e webside Rotten Tomatoes, dy't resinsjes sammelet, hat Goldfinger in hast ûnferbetterlik goedkarringspersintaazje fan 99%, basearre op 67 ûnderskate resinsjes. De konsensuskrityk fan 'e webside, gearstald út al dy resinsjes, stelt: "[Dit is de film] dêr't Bond, sa't wy him kenne, fêste foarmen oannimt: hy befettet ien fan 007 syn meast ferneamde útspraken ("In martiny. Skodde, net omret.") en in breed skala fan gadgets dy't it hannelsmerk fan 'e searje wurde soene." Op Metacritic, de wichtichste konkurrint fan Rotten Tomatoes, behellet Goldfinger in goedkarringspersintaazje fan 87%, basearre op 12 resinsjes.
Tsjerke fan de Hillige Nikolaas yn Pyzji
De Tsjerke fan de Hillige Nikolaas yn Pyzji (Russysk: Церковь Николая Чудотворца, что в Пыжах) is in otterdokse tsjerke fan it Moskvoretsky dekanaat yn it bisdom Moskou. It 17e-iuwske ryk dekorearre monumint stiet oan de Ulitsa Bolshaja Ordynka yn it Moskouse distrikt Zamoskvoretsje.
Skiednis
Nei de ferwoastging fan de tsjerke yn 1812 fûn der fan ôf 1848 in desinnia duorjende restauraasje plak.
Tidens it Sovjet-rezjym waard de tsjerke yn 1934 sletten, nei't de tjerke al earder yn de jierren 1920 plondere wie. In ikoan fan Kristus Pantokrator waard oerdroegen oan de Tretjakov Gallery. De klok waard nei it Bolsjojteater brocht en letter troch de katedraal fan Jelochovo oanskaft, nei't de âlde tsjerkeklok sprongen wie. Ferskillende organisaasjes makken yn dy tiid gebrûk fan de tsjerke.
Yn 1990 krige de Russysk-Otterdokse Tsjerke it gebou werom. Regelmjittige tsjerketsjinsten wurde wer sûnt 11 july 1991 fierd. De resinte ikonostase waard makke troch I.V. Klimenko en yn de Nikolaaskapel binne muorrefresko's út de 19e iuw fan A. Sokolov.
Sitaatpuzel
In sitaatpuzzel (Ingelsk: Quotefall) is in puzelsoarte mei in ferburgen sitaat. By krekt ynfoljen foarmje de wurden fan lofts nei rjochts en rigel foar rigel in sitaat.
It sitaat kin komme fan in bekend persoan. . Ynstee fan sitaten wurde ek siswizen of sprekwurden brûkt. Der binne ek sitaten dy ’t út in boek of film komme.
De boppeste helte fan de puzel bestiet út kolommen mei letters. Dy letters moatte út de kolom wei leadrjocht nei ûnderen yn it diagram ‘falle’. De letters steane alfabetysk yn elke kolom.
By ienfâldige sitaatpuzels steane al inkele letters of lêstekens ynfold. Der besteane ek sitaatpuzels sûnder swarte hokjes yn it oplossingsfjild.
Soms wurdt in sitaatpuzzel kombinearre mei in krúswurdpuzel of kryptogram. Dêrby kinne oplossingsletters fan de krúswurdpuzel of it kryptogram oerbrocht wurde nei de sitaatpuzel.
By geocaching puzels binne yn de sitaatpuzel koördinaten ferburgen.
Oplossingsstrategy
De brûkte kolomletters kinne trochstreke wurde. Om in begjin te finen kin socht wurde nei
September Reign
September Reign (15 septimber 1990), is in Amerikaansk neakenmodel en pornografysk aktrise fan mingd komôf.
Libben en karriêre
Reign komt út 'e steat Kalifornje, en makke yn 2015 har debút yn in pornografyske film. Neffens de Internet Adult Film Database (IAFD) spile hja neitiid yn in tolvetal films, û.m. foar sokke foaroansteande labels as 	cumbang.com, Dogfart, Filly Films, gloryhole-initiations.com, James Deen Productions, wefuckblackgirls.com en Wicked Pictures.
Lichemsskaaimerken
Neffens har offisjele opjefte is September Reign 1.63 m lang, mei in gewicht fan 47 kg en in natuerlik kupmaat 34B.
Pealgat
In pealgat is in kûle yn de grûn dêr't in peal yn set wurdt.
Yn de archeology binne pealgatten werom te kennen as ferkleuringen yn de boaiem. De ferkleuring ûntstiet troch it fergean fan in peal yn it gat. De ferrotte peal of de ierde dy't it gat opfolde, is fan in oare gearstalling as de grûn derom hinne en hat dêrom in oare kleur. Pealgatten binne wichtich yn de archeology meidat se faak de iennige oerbliuwsels binne fan bouwurken dy't makke binne fan fergonklik materiaal lykas hout.
Sunnery James & Ryan Marciano
Sunnery James (Amsterdam, 29 maart 1981) & Ryan Marciano (Amsterdam, 8 septimber 1982) is in Nederlânsk dj- en producerduo, dat bestiet út Sunnery Gorré en Ryan de Lange.
Skiednis
De mannen moeten elkoar yn harren tsiener jierren. De Lange rûn staazje yn in skuonnesaak dêr't Gorré al langer manager fan wie. Se begjinne mei it meitsjen fan muzyk op de sliepkeamer fan De Lange. Op it lêst ruilje se fan baantsjes om ek werklik op te treden. It duo groeit út ta ien fan de ferneamdste Nederlânske DJ's, se hawwe optredens oer de hiele wrâld.
label
Yn 2017 hawwe Sunnery James & Ryan Marciano it label SONO MUSIC oprjochte. Dat is in sublabel fan it musiclabel fan Armin van Buuren mei de namme Armada Music.
Priveelibben
Sunnery James spile doe't er noch jong wie by Ajax en rûn ek staazje by Chelsea FC. Doe't er dêr syn ankel op trije plakken bruts by in training wie it dien mei syn fuotbalkarriêre.
Flint (Wales)
Flint (Welsk: Y Fflint) is in plak in Wales, yn it bestjoerlik greefskip Flintshire en yn it seremoanjele behâlden greefskip Clwyd.
De stêd leit oan de mûning fan de rivier de Dee (Dyfrdwy). Flint krige yn 1284 as earste plak fan Wales in town charter (in fariant fan stedsrjochten). Flint is ûnder mear bekend fan Flint Castle. Yn dit kastiel spilet in sêne út in stik fan Shakespeare, Richard II
Runkel
Runkel is in stêd yn de Hessyske lânkring Limburg-Weilburg, Dútslân.
Geografy
De stêd leit yn de Lahndelte oan beide kanten fan de rivier tusken it Westerwald en it Taunusberchtme, likernôch 8 kilometer eastlik fan Limburch oan de Lahn.
Yndieling
Runkel bestiet út 9 stedsdielen
Carl Heinrich Theodor Knorr
Carl Heinrich Theodor Knorr (Meerdorf by Braunschweig, 15 maaie 1800 - Heilbronn, 20 maaie 1875) wie in Dútsk ûndernimmer. Hy stichte in speserijedrûgerij, it begjin fan it bedriuw Knorr, yn Heilbronn.
Carla de Bruine
Carla de Bruine, (Kollum, 20 july 1991), is Fryske sjongeres en sjongdosinte út Kollum. Se treedt op ûnder de artystenamme Caytelly.
Nei it Lauwers College yn Kollum gie se nei it Noorderpoort College yn Grins. Yn 2008 wûn se yn Ljouwert de Friesland Soundmix Award. Yn 2009 begûn se oan in sjongoplieding oan de 'School voor de Kunsten' yn Grins. Yn dy tiid wûn se de Masterclass by Pia Douwes. Yn har stúdzjetiid oan de School voor de Kunsten makke se ek har earste EP mei it sels skreaune nûmer Finally Me. De nûmers foarmen in gronologysk ferhaal dat fersterke waard troch visuals en oare effekten. Ien fan de nûmers wie Een Voetstap. Yn har opliedingstiid waard se leadsjongeres by de Grinzer pop/rockband Bad Mojo, dy’t yn 2013 stoppe.
Nei de oplieding yn Grins folge se fan 2012 oant 2017 in stúdzje oan de Akademy foar Popkultuer yn Ljouwert. Se studearre ôf mei eigen wurk yn gearwurking mei in producer. Neist har stúdzje trede hja solo op by brulloften, feesten en festivals. Sûnt 2012 is De Bruine de frontfrou fan de feestband Exposure. Op talintejachten krige se fan sjuerys lof foar har technyske bekwamens en har krêftige lûd. Sûnt 2017 jout Carla de Bruine sjonglessen en sjongworkshops by opliedingssintra as Elzer Educatie, Sjongynstitút Fryslân en CB Music.
Hoe ‘t it fielt
Yn it stik Salomon – Het Kollumer Oproer út 2019 spile De Bruine de rol van Djoeke Binnes. Mei De Kast waard it liet Hoe ‘t it fielt út dat teäterstik opnomd as single. It is in Fryske bewurking troch De Kast fan Lady Gaga har Till It Happens To You. Hoe ’t it fielt giet oer it tema #METOO, dat ek yn it stik ferwurke sit. De sjongeres besjongt yn it nûmer dat se sels ek slachtoffer west hat. It nûmer kaam yn 2019 binnen op nûmer 27 fan de Fryske Top 100.
Skriem om my
Steven de Jong bewurke Sleeping Sun út 1998 fan it Finske Nightwish nei it Keltysk-Fryske Skriem om My foar it Grutte Pierprojekt. It Grutte Pierprojekt wie in trilogy film/rige/musical/barren oer it libben fan frijheidstrider Grutte Pier (1480-1520), fiifhûndert jier nei syn dea. Skriem om my giet oer it ferlies fan in dierbere. It nûmer waard produsearre troch De Kast-drummer Nico Outhuijse. Skriem om my kaam yn 2020 nij binnen op nûmer 11 fan de Fryske Top 100.
Foarstelling From Hell to Heaven
Yn gearwurking mei twa producers makke De Bruine in achttal tracks foar in foarstelling oer it tema 'narsisme' ûnder de titel From Hell to Heaven. Der giet in dokumintêre oer narsistysk misbrûk oan foarôf.
Oare aktiviteiten
Carla de Bruine wie yn 2017 mei-oprjochtster fan it bedriuw 'La Ferme Therme' yn Ryptsjerk. It is in kueroard mei baden mei hieljende mineralen. Sûnt 2019 is se as hypnoterapeute eigeneresse fan Hypnose Centrum Noord yn Hurdegaryp.
Kasjûbysk
thumb|Dûbeltalich strjitnammeboerd yn [[Jastarnia]] It Kasjûbysk (kaszëbsczi jãzëk) is in West-Slavyske taal, dy't nau besibbe is oan it Poalsk en praat wurdt yn Pommeren yn Poalen. By de Poalske folkstelling fan 2011 ferklearren 108 100 minsken it Kasjûbysk deistich te brûke.
Jojakin fan Juda
Jojakin (Hebriuwsk: יְהוֹיָכִין; "God befêstiget") folge om 598 f.Kr. hinne syn heit Jojakim op as kening fan Juda.
Nei't kening Jojakim wegere noch langer tribút te beteljen oan de Babyloanyske kening Nebûkadnêzer II, stjoerde dy syn leger op Juda ôf. Noch foar't it Babyloanyske leger de haadstêd Jeruzalim omsingele stoar de Judeeske kening. Syn soan Jojakin folge him op. It bibelboek 2 Kroniken ynformearret dat Jojakin doe acht jier wie, mar dat liket in skriuwfout te wêzen. It bibelboek 2 Keningen en de Syryske ferzje fan 2 Kroniken 36:9 neame in âldens fan 18 jier. Dat slút oan op in Babyloanyske boarne, dêr't út bliken docht dat Jojakin seis jier letter fiif soannen hie.
It regear fan Jojakin duorre mar trije moannen en tsien dagen en hy folge syn heit yn it tsjinjen fan frjemde goaden.
Doe't it leger fan Nebûkadnêzer foar de poarten fan Jeruzalim ferskynde, joech Jojakin him oer. Nei it ynnimmen fan de stêd waard Jojakin troch Nebûkadnêzer ôfset en mei oare leden fan de boppelaach en middenstân fan de Judeeske mienskip meifierd nei Babyloanje. Allinnich de earmste ynwenners mochten yn Jeruzalim wenjen bliuwe. Nebûkadnêzer hold Jojakin sânentritich jier yn Babel finzen.
Kening Ewil-Merodak joech Jojakin graasje yn it ramt fan syn troansbestiging. De rest fan syn libben makke Jojakin diel út fan it hôf fan Ewil-Merodak en foar syn ûnderhâld krige er in libbenslange útkearing.
Angeljen
Angeljen, angelfiskjen of angelderij is in metoade fan fiskjen en de populêrste foarm fan sportfiskjen. Hjirfoar brûkt men in angel, dy't yn syn simpelste foarm bestiet út in stôk (angelstôk) mei dêroan in toutsje (angelsnoer of angeltou) mei oan 'e útein in heakje (angelhoek). It tou smyt men dan út oer it wetter, wêrby't it ûnderste part, mei it heakje, ûnder wetter komt te hingjen. Oan it heakje wurdt wat ies dien, lykas in wjirm of in lyts fiskje. As in gruttere fisk dy opfrette wol, komt er fêst te sitten oan it heakje en is er 'oan 'e heak slein'. Yn 'e regel sit der oan it angelsnoer ek in dôber of angelkoark, dy't op it wetter driuwt en troch de fisk ûnder wetter lutsen wurdt as er tabyt. Dêroan kin men dan daliks sjen dat men, sa't dat hjit, byt hat.
Der binne ferskate termen dy't mei angeljen te krijen hawwe. 'Poere' is angelfiskjen mei in troske wjirmen as ies, wêrby't men de angel lichtsjes op en del beweecht om 'e oandacht fan 'e fisken te lûken, mar net sa ferheftich dat men de fisken ôfskrikt. 'Bearzje', 'snoekbearzje' en 'snoekje' is angelfiskjen op bears, resp. snoekbears en snoek. 'Ieskje' is lytse fiskjes fange om as libben ies te brûken, en 'iesmeitsje' is it oan 'e heak slaan fan it ies. Iisfiskjen is in spesjale foarm fan angeljen, wêrby't in winterdeis in gat yn it iis seaget en dêr it angelsnoer troch sakje lit. By in 'barebyt' of 'weagebyt' liket it as hat men byt, mar yn wurklikheid dipt de dôber inkeld ûnder wetter troch de weachslach. By 'grûnbyt' giet de dôber ûnder trochdat it heakje op 'e boaiem fan it wetter earne oan fêst rekket. En by 'toarnebyt' rekket in fisk it ies wol oan, mar hapt er net ta. Fan in fisk dy't dat docht, seit men ek wol dat er 'tokket'.
Yn in grut part fan 'e wrâld, wêrûnder Nederlân, besteane der spesifike seizoenen dat men op in beskate soarte fisk angelje mei. Teffens is it sa dat de fisk in beskaat formaat hawwe moat, en dat ûndermaatske fisk weromset wurde moat. Boppedat moatte angelders yn Nederlân yn it besit wêze fan in fiskakte, dy't tsjin betelling te krijen is op it postkantoar, mar ek fia ynternet besteld wurde kin. As men jin net oan dizze regels hâlde, makket men jin skuldich oan streuperij, en kin men, as men trappearre wurdt, in flinke jildboete ferwachtsje.
Grutte Priis Formule 1 fan Dútslân 2013
Utslaggen fan de Grutte Priis Formule 1 fan Dútslân 2013 yn Nürburg op 7 july. It wie de njoggende fan 19 races fan de Formule 1 yn 2013. Hy waard op de Nürburgring hâlden. De race waard hâlden oer 60 omgongen, op it 5,1 km lange sirkwy foar in raceôfstân fan 308,8 kilometer.
Boarch Runkel
De Boarch Runkel (Burg Runkel) is de ruïne fan in midsiuwske hichteboarch yn de stêd Runkel yn de Hessyske lânkring Limburg-Weilburg, Dútslân.
Skiednis
De boarch waard yn 1159 foar it earst neamd en wie doe yn it besit fan Siegfried fan Runkel. Mooglik is de boarch noch âlder, mar wis is dat de boarch boud waard troch de hearen fan Runkel om de brêge oer de Lahn te beweitsjen.
Healwei de 13e iuw ûnstie der striid oer it besit en de erfoanspraken. Dat hie fan gefolgen dat Siegfried yn 1276 syn neef Hindrik († 1288) út de boarch sette, dy't dêrnei oan de oare kant fan de Lahn de boarch Schadeck bouwe liet Westerburg neame liet en him. Noch yn itselde jier folge de opsplitsing fan it gebiet yn twa hearlikheden: Runkel en Westerburg. Diderik III fan Runkel wist syn gebiet fierder út te wreidzjen en boude njonken de âlde boarch in moderner kastiel.